UBERA ARANZETA (EH Bildu, 2017-03-17):
Mahaiburu anderea, egun on guztioi. San José anderea, egun on.
Komunikabideen bidez jakin genuen zure Sailak, Lan eta Justizia Sailak, datozen bi urteetan eremu pribatuko kontratuetan lanaldi partzialak ikertuko dituela iruzurrak topatzeko. Hala ere, jakin dugu notizia irten zen eta orain dela astebete edo irten zen ere horretarako telefono zenbaki bat irekiko duzuela eta e-posta bat ere jarriko duzuela.
Egia esan, azken notizia honek nahasmena sortu digu, zeren eta zalantzak ditugu orain benetan  - lehen ez geneukan zalantzarik, baina orain zalantzak sortu zaizkigu -  ea benetan egingo duzuena egiazko ikerketa bat izango den Departamentuak berak egingo duena edo herritarrek egin behar duten Departamentuaren lana. Ez dakit gero argituko diguzun zalantza hori.
Badirudi, hasiera batean behintzat, Departamentuak prekarietatea agerian utzi nahi duela eta txalotzekoa da. Badirudi diogu, esan dudan bezala, ez dakigulako azkenean zertan geratuko den zuen Departamentuko ikerketa, zeren eta telefonoarena eta e-postarena azkenean orain arte dator berrestera orain arte egiten dena. Eta orain arte ere herritarrek  - langileek -  badaukate aukera iruzurren bat ikusten baldin badute, arazoren bat ikusten baldin badute, beraien eskubideak urratzen direla ikusten baldin badute, badaude bideak ikuskaritzaren bidez, Osalanen bidez, guzti hori argitzeko.
Beraz, zehazki ez dakigu zure Departamentuak zertaz ari den hitz egiten. Azkeneko hori izango balitz, azkenean iruzurra egingo lukeena eta herritarrak engainatuko lukeena zure Departamentua izango litzatekeelako. Baina beno, argituko diguzu.
Baina bestea baldin bada, egiazki zure Departamentuak, Lan eta Justizia Sailak prekarietatea sortzen duten iruzurrean oinarritutako kontratuak ikertu nahi baldin baditu, benetan ekimena txalotzekoa iruditzen zaigu. Ekimen positiboa eta txalogarria iruditzen zaigu.
Baina jakin nahi duguna da Gobernua bera, patronala eta nagusi eta arduraduna den eremuan, Administrazio publikoko enplegu publikoan ekimena hartuko duen, ea prest dagoen eremu pribatuko jokabide bera eremu publikoan ere jokabide bera izateko eta eremu publikoan dagoen iruzurrean oinarrituta dagoen kontratazio eredua aldatzeko. Eta ez da guk esaten dugulako, Europako sententzia bat ere hor dago, berretsi du momentu honetan hemen Administrazio publikoan, eremu publikoan, kontratazioan zer gertatzen den eta belarrietatik tiratu du Gobernu hau ere.
Jakin nahiko genukeena ere ea eremu pribatuan hartu duzuen ekimen hori ere eremu publikoan hartzeko prest zaudeten, zeren eta ikusi dugu azken urteotan Administrazio publikoan zer gertatu den, bereziki Osakidetzan eta hezkuntza ere hor dago. Ikusi dugu lanaldi partzialak areagotu egin direla izugarri, ikusi dugu lanpostu bati loturik gabeko kontratuak egiten direla, kontratu horiek pilatzen direla, lan-pilaketagatik edo kontratuak, asko daki Darpón jaunak horretaz.
Ikusi dugu behin-behinekotasunean sakondu dela eta emango dizkizut datu batzuk. Adibidez, hilero eskatzen ditugu datuak eta garbi argitzen dira. Nominak eta pertsonak ez dute kointziditzen. Hilabetean nomina gehiago ditugu pertsonak baino. Erraz aurkitu genitzake makina bat langile hilabetean bakarrik bederatzi kontratu edo gehiago dituztenak.
Osakidetzako datuak ikusten baldin baditugu, lanaldi partzialak bikoiztu egin dira eta jardunaldi osoen kontratazioak % 12an murriztu dira. Aurkitzen ditugu gero lan-pilaketagatiko kontratuak, kanguru kontratuak, gero ere aztertzeko azpi kontratazioa zein eratara eta ze baldintzetan eskaintzen diren, eta hor ikustea besterik ez, Administrazio Publikotik eremu pribatura zer-nolako kontratuak, zer-nolako lan baldintzak eskaintzen diren, zeren hori azkenean eskaintza ekonomikoan eta eskaintza teknikoan jarritako irizpideekin Administrazio Publikoa sustatzen ari da.
EITBra era joaten baldin bagara, EITBn ere behin-behinekotasuna % 25a da. Adibide bezala, Bilboko egoitzan 2015ean ebentualek 19.411 lan jardunaldia egin zituzten eta luze jarraitu dezaket, adibidez, ere, ebentual horietatik % 67ak bost egun edo gutxiagoko iraupenarekin lan egin zuten, edota, horrelako datuak aurkitzen ditugu etengabe administrazio publikoan.
Beraz, ikusten dugu Jaurlaritzak bere etxean, etxe barruan, badituela etxeko lanak, badaukala zer egina baldin eta borondate politikoa izanez gero, ba kalitatezko enplegua sustatu eta bermatzeko.
Horregatik, San José andrea, jakin nahi duguna da, zer-nolako ekimena hartuko duen Gobernuak, zuen Sailak enplegu publikoan iruzurrean oinarritutako kontratu eredua ezabatzeko?
Eskerrik asko.